Geil punte-oeste vir spelers uit SA in FrankrykSpelers uit Suid-Afrika het ʼn paar geil punte-oeste in die jongste rondes van die Franse klubligas ingesamel. Bo-aan die lys is Tristan Tedder wat Sondag 18 punte (ses doelskoppe en twee strafdoele) vir Bayonne teen Soyaux-Angoulême in die Pro D2-liga aangeteken het. Sy span het die teenstanders met 60-9 opgedreun. PJ van Lill (bankflank), ʼn toetsspeler van Namibië, het een van die wenspan se agt drieë gedruk. Tedder (losskakel) het die Sharks-vyftiental in die opstelronde van die Curriebeker-reeks verteenwoordig. ♦ Hansie Graaff (losskakel), wat Curriebeker-rugby vir die Griffons en Suidwestelike Distrikte gespeel het, het 14 van Massy se punte in sy sege van 29-20 oor Biarritz bygedra. Hy het met vier strafdoele en ʼn doelskop geslaag. ♦ Die Blitsbok Shaun Adendorff (agsteman) het Aurillac se drie in sy nederlaag van 7-37 teen Beziers gedruk. ʼn Spanmaat, AJ Coertzen (linkervleuel), voorheen van Griekwas, is met ʼn geel kaart gestraf. ♦ Die flank Vleis Engelbrecht van Montauban, voorheen van die Kings en die Bulls, het insgelyks in die koelkas beland in sy span se nederlaag van 3-15 teen Brive. ♦ Die Springbok Morné Steyn (losskakel) het tien punte tot Stade Français se sege van 25-20 oor Montpellier in die Franse Top14-liga bygedra. Hy het met twee doelskoppe en twee strafdoele geslaag. ♦ Rory Kockott, ʼn gewese Superrugbyspeler van die Lions en die Sharks, het al Castres Olympique se punte in die Franse kampioen se skoknederlaag van 6-41 teen Clermont Auvergne behaal. Die skrumskakel, wat toetsrugby vir Frankryk gespeel het, het met twee strafdoele geslaag. ♦ Die Bok Cheslin Kolbe (linkervleuel) het ʼn drie vir Toulouse gedruk in sy sege van 36-18 oor Perpignan. Sy spanmaat, ook ʼn jaar of wat gelede by die Stormers, Rynard Elstadt (flank), was een van vyf spelers wat ʼn geel kaart op die lyf geloop het. ♦ Jarryd Sage (binnesenter) het een van die Walliese streekspan Newport Gwent Dragons se drieë teen die Ierse provinsie Ulster gedruk. Ulster het die kragmeting met 36-18 gewen. Sage, wat voorheen vir die Kings in die Pro14-reeks gespeel het, is ʼn kleinseun van ʼn Boklegende uit die jare sestig, Doug Hopwood. ♦ Pierre Schoeman (loskopstut) het ʼn strafdoel vir die Skotse superklub Edinburgh teen die Italiaanse klub Zebre (Parma) behaal. Zebre het die kragmeting met 34-16 gewen. Schoeman, ʼn gewese SA o. 20-speler, het die Bulls in Superrugby verteenwoordig. ♦ Brandon Thomson (bankvleuel) het ʼn doelskop tot die Skotse superklub Glasgow Warriors se telling van 24-25 teen die Ierse provinsie Munster bygedra. ʼn Flank van die wenspan, Chris Cloete, het ʼn geel kaart op die lyf geloop. Cloete het Suid-Afrika A verteenwoordig; en Thomson is ʼn gewese SA o. 20-speler, wat Superrugby vir die Stormers gespeel het.